## Pravilnik o opsegu i sadržaju izvješća o procjeni prikladnosti stavljanja na tržište genetski modificiranih organizama i proizvoda koji sadrže i/ili se sa sastoje ili potječu od genetski modificiranih

### NN 93/2008 (11.8.2008.), Pravilnik o opsegu i sadržaju izvješća o procjeni prikladnosti stavljanja na tržište genetski modificiranih organizama i proizvoda koji sadrže i/ili se sa sastoje ili potječu od genetski modificiranih

# MINISTARSTVO ZDRAVSTVA I SOCIJALNE SKRBI

**2953**

Na temelju članka 43. stavka 8. Zakona o genetski modificiranim organizmima
(»Narodne novine«, br. 70/05) ministar zdravstva i socijalne skrbi donosi

## PRAVILNIK

### O OPSEGU I SADRŽAJU IZVJEŠĆA O PROCJENI PRIKLADNOSTI STAVLJANJA NA TRŽIŠTE GENETSKI MODIFICIRANIH ORGANIZAMA I PROIZVODA KOJI SADRŽE I/ILI SE SASTOJE ILI POTJEČU OD GENETSKI MODIFICIRANIH ORGANIZAMA

Članak 1.

Ovim Pravilnikom propisuje se opseg i sadržaj izvješća o procjeni prikladnosti
stavljanja na tržište genetski modificiranih organizama i proizvoda koji sadrže
i/ili se sastoje ili potječu od genetski modificiranih organizama (u daljnjem
tekstu: GMO).

Članak 2.

Izvješće o procjeni prikladnosti stavljanja na tržište GMO-a i pro­iz­voda koji
sadrže i/ili se sastoje ili potječu od GMO-a sastoji se iz uvodnog, srednjeg i
završnoga dijela.

Članak 3.

Uvodni dio izvješća iz članka 2. ovoga Pravilnika sadrži sljedeće osnovne
podatke o:
– podnositelju prijave i prijavi proizvoda (klasa i urudžbeni broj i datum
podnošenja prijave) koji se namjerava staviti na tržište, a koji je predmet
izvješća,
– proizvodu koji se prijavljuje te o uporabi za koju je proizvod namijenjen,
– nadležnom tijelu za izdavanje dopuštenja za stavljanje na tržište i drugim
osobama koje su uključene u postupak izdavanja dopuštenja za stavljanje na
tržište te o njihovim mišljenjima o samoj prijavi,
– postupku sudjelovanja javnosti i danim mišljenjima te napomenama i
– mogućim zahtjevima za dopunom zahtjeva, odnosno osiguranju dodatnih podataka o
proizvodu, stavljanju toga proizvoda na tržište te o namjeni proizvoda.

Članak 4.

U srednjem dijelu izvješća članka 2. ovoga Pravilnika posebno se navode:
– svojstava organizma primatelja koja su bitna za procjenu pojedinog GMO-a ili
više njih,
– mogući poznati rizici za zdravlje ljudi i okoliš nastali stavljanjem na
tržište nemodificiranog organizma primatelja,
– opis rezultata genetske modifikacije u modificiranom organizmu,
– procjena je li genetska modifikacija dovoljno opisana i označena u svrhu
procjene mogućih rizika za zdravlje ljudi i okoliš,
– mogući novi rizici za zdravlje ljudi i okoliš koji mogu nastati uvođenjem
jednog ili više GMO-a u proizvodu u usporedbi s uvođenjem odgovarajućih
nemodificiranih organizama, na temelju procjene rizika za okoliš provedene
sukladno posebnom propisu.

Članak 5.

U završnom dijelu izvješća iz članka 2. ovoga Pravilnika potrebno je podrobno
navesti i opisati:
– namjenu stavljanja na tržište GMO-a i njegovu uporabu,
– mjere potrebne za upravljanje rizikom za zdravlje ljudi ili okoliš, koji bi
mogao prouzročiti proizvod i njegova uporaba i
– predloženi program praćenja (monitoring) uporabe proizvoda i moguće posljedice
za zdravlje ljudi ili okoliš.

Članak 6.

Iz izvješća iz članka 2. ovoga Pravilnika mora biti razvidno:
– da li je taj GMO ili više njih prikladan za stavljanje na tržište kao
proizvod(i) ili u sastavu proizvoda i pod kojim uvjetima,
– da li je taj GMO neprikladan za stavljanje na tržište, odnosno
– da li su potrebna mišljenja drugih nadležnih tijela i znanstveno-stručnih
tijela sukladno odredbama Zakona o genetski modificiranim organizmima, nadležnih
tijela drugih država članica Europske unije i Europske komisije, a posebno u
vezi s pojedinim pitanjima o procjeni rizika za okoliš.
Ako se u izvješću predlaže da se izda dopuštenje za stavljanje na tržište
proizvoda, izvješće mora sadržavati podrobno navedene uvjete za stavljanje na
tržište toga proizvoda.
Ako se u izvješću predlaže da se za proizvod ne izda dopuštenje za stavljanje na
tržište, u izvješću je potrebno navesti razloge koje će nadležno tijelo uzeti u
obzir kod odlučivanja o izdavanju dopuštenja za stavljanje na tržište.

Članak 7.

Ovaj Pravilnik stupa na snagu osmoga dana od dana objave u »Narodnim novinama«,
osim odredbi članka 6. stavka 1. u dijelu koji se odnosi na nadležna tijela
drugih država članica Europske unije i Europske komisije koje stupaju na snagu
na dan prijama Republike Hrvatske u Europsku uniju.

Klasa: 011-02/08-04/37
Urbroj: 534-07-08-1
Zagreb, 30. srpnja 2008.

Ministar
**mr. Darko Milinović, dr. med**., v. r.

Pravilnik, NN 93/2008-2953
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)